(1879) Ende die coninc quam echter te rade Ane Arachis , wat hi best dade , Want hi hem claer weten dede Sijns soens grote gestadechede , Ende met wat talen hi hem aneghinc .Doe riet die ander den coninc , Dat hi hem suetelike nu anega .Des anders dachs ghinc daer na Die coninc te sinen sonc , Ende dus began hi die woerde die gone : ‘ Sone , het ware behorlijc di , Dattu waers onderdanech mi , Maer du duncts mi wel in desen Te hert ende te stivorech wesen ; Ende om te wetene den wille dijn Meer oec dan den wille mijn , So willic mi sere pinen Hoe wi die waerheit claer doen scinen .